**Zuzana Števulová** (\* 24. júl 1983, Martin) je slovenská politička a právnička. V minulosti pôsobila ako ľudskoprávna aktivistka. Od 1. júna 2022 do 13. októbra 2023 bola riaditeľkou Centra právnej pomoci, príspevkovej organizácie Ministerstva spravodlivosti Slovenskej republiky. Od roku 2009 bola riaditeľkou občianskeho združenia Liga za ľudské práva. Vo voľbách do Národnej rady Slovenskej republiky v roku 2020 kandidovala za politické hnutie Progresívne Slovensko, bola gestorkou koalície PS/SPOLU pre spravodlivosť. Vo voľbách do Národnej rady Slovenskej republiky v roku 2023 kandidovala za politické hnutie Progresívne Slovensko, do NR SR bola zvolená s 8 538 hlasmi.

Život
-----

Zuzana Števulová absolvovala v roku 2006 Právnickú fakultu Trnavskej univerzity v Trnave. Od roku 2005 pôsobila v Lige za ľudské práva, kde bola od roku 2009 riaditeľkou. Pod jej vedením získala Liga za ľudské práva cenu Veľvyslanectva Spojených štátov amerických Human Rights Defender of the Year (2013) a cenu Človeka v ohrození za obranu ľudských práv (2015). Angažovala sa v iniciatíve *Chceme veriť*, ktorá presadzovala zmeny v polícii, prokuratúre a v justícii počas protestov *Za slušné Slovensko*. Je členkou Výboru pre predchádzanie a elimináciu rasizmu, xenofóbie, antisemitizmu a ostatných foriem intolerancie a predsedníčkou Správnej rady Slovenského národného strediska pre ľudské práva. V minulosti pôsobila aj ako pedagogička na katedre medzinárodného a európskeho práva na Právnickej fakulte v Trnave, kde mala na starosti Kliniku azylového práva.

V roku 2015 upozornila na tvrdý zákrok policajtov v záchytnom tábore Medveďov. Vtedajší slovenský minister vnútra Róbert Kaliňák požiadal Úrad vysokého komisára OSN, aby svojho partnera Ligu za ľudské práva vymenil za inú organizáciu. V roku 2016 jej bolo ako prvej Slovenke udelené prestížne ocenenie International Women of Courage Award, ktoré získala za veľké osobné nasadenie pri obhajobe práv utečencov a migrantov.

Referencie
----------

1. ↑   *Predstavujeme JUDr. Zuzanu Števulovú - novú riaditeľku Centra právnej pomoci* [online]. www.centrumpravnejpomoci.sk, 31.5.2022, [cit. 2022-07-26]. Dostupné online.
2. ↑   *Centrum právnej pomoci od 14. 10. povedie JUDr. Katarína Gažiová* [online]. Centrum právnej pomoci, [cit. 2023-12-04]. Dostupné online.
3. ↑   *Zuzana Števulová - bývalá predsedníčka - Hrl.sk* [online]. www.hrl.sk, [cit. 2019-12-04]. Dostupné online. Archivované 2019-12-04 z originálu.
4. ↑   *Zuzana Števulová | PS & Spolu* [online]. progresivnespolu.sk, [cit. 2019-12-04]. Dostupné online. Archivované 2019-12-04 z originálu.
5. ↑   *HNtelevízia.sk - Najlepšie videá na slovenskom internete* [online]. tv.hnonline.sk, [cit. 2019-12-04]. Dostupné online.
6. ↑   *Zuzana Števulová* [online]. Progresívne Slovensko, [cit. 2023-12-04]. Dostupné online.
7. ↑  AKTUALITY.SK. *Zuzana Števulová - kandidát pre VOĽBY 2023 | Aktuality* [online]. Aktuality.sk, [cit. 2023-12-04]. Dostupné online.
8. ↑  TÓDOVÁ, Monika. *Kaliňák sa jej mstil, Kerry jej odovzdá cenu za statočnosť* [online]. Denník N, 2016-03-29, [cit. 2019-12-04]. Dostupné online.
9. ↑  TÓDOVÁ, Monika. *Kritizuje políciu: Nie sme v Bielorusku, aby sme pred zlyhaniami zatvárali oči* [online]. Denník N, 2015-10-28, [cit. 2019-12-04]. Dostupné online.
10. ↑   *Zuzana Števulová získala ocenenie International Women of Courage* [online]. Veľvyslanectvo USA na Slovensku, 2016-03-29, [cit. 2019-12-04]. Dostupné online.

Autoritné údaje: * NK ČR: pna2017939138
* VIAF: 84148631096930410154